Sedamnaesto izvješće o provedbi Uredbe Vijeća (EZ) br. 866/2004 od 29. travnja 2004. i stanju koje proizlazi iz njezine primjene za razdoblje od 1. siječnja do 31. prosinca 2020.

IZVJEŠĆE KOMISIJE VIJEĆU

Sedamnaesto izvješće o provedbi Uredbe Vijeća (EZ) br. 866/2004 od 29. travnja 2004. i stanju koje proizlazi iz njezine primjene za razdoblje od 1. siječnja do 31. prosinca 2020.

Uredba Vijeća (EZ) br. 866/2004 o režimu prema članku 2. Protokola br. 10 uz Akt o pristupanju (dalje u tekstu „Uredba o zelenoj crti razgraničenja”) stupila je na snagu 1. svibnja 2004. Njome se određuju uvjeti pod kojima se odredbe zakonodavstva EU-a primjenjuju na kretanje osoba, robe i usluga preko crte razgraničenja između područja Republike Cipra u kojima Vlada nema stvarnu kontrolu i područja u kojima je ima. Kako bi se osigurala učinkovitost tih pravila, njihova je primjena proširena na granicu između tih područja i Istočnog suverenog područja Ujedinjene Kraljevine (ESBA) .

Ovim je izvješćem obuhvaćeno razdoblje od 1. siječnja do 31. prosinca 2020.

Tijekom izvještajnog razdoblja Cipar je bio teško pogođen izbijanjem pandemije bolesti COVID-19, koja je poremetila sve aspekte svakodnevnog života na otoku, uključujući kretanje osoba i robe preko zelene crte razgraničenja.

Tijekom 2020. Komisija je o provedbi Uredbe vodila konstruktivan dijalog s mjerodavnim tijelima Republike Cipra (RoC), s upravom Istočnog suverenog područja (SBA) i s Trgovačkom komorom ciparskih Turaka (TCCoC).

1. PRELAZAK OSOBA

1.1. Prelazak na ovlaštenim mjestima prijelaza

Uredbom se uspostavlja pravni okvir za prelazak Ciprana, drugih državljana EU-a i državljana trećih zemalja koji prelaze zelenu crtu razgraničenja (dalje u tekstu: „crta razgraničenja”) na ovlaštenim mjestima prijelaza. U 2020. zabilježeno je znatno smanjenje broja prelazaka ciparskih Grka i ciparskih Turaka nego prethodne godine.

Prema podacima policije Republike Cipra (dalje u tekstu „CYPOL”) tijekom izvještajnog razdoblja zabilježeno je 397 717 (prethodno: 2 399 269) prelazaka ciparskih Grka i 176 769 prelazaka vozila ciparskih Grka (prethodno: 1 266 457) iz područja pod kontrolom Vlade u sjeverni dio Cipra te 382 370 (prethodno: 1 295 689) prelazaka ciparskih Turaka i 225 735 prelazaka vozila ciparskih Turaka (prethodno: 503 520) iz sjevernog dijela Cipra u područja pod kontrolom Vlade .

Također je smanjen broj građana EU-a (koji nisu Ciprani) i državljana trećih zemalja koji prelaze crtu razgraničenja. Tijekom izvještajnog razdoblja zabilježeno je 106 624 prelaska građana EU-a (koji nisu Ciprani) i državljana trećih zemalja u oba smjera (prethodno: 1 515 717).

Prethodno navedeni podaci CYPOL-a ne uključuju podatke o osobama i vozilima koji su prelazili iz sjevernog dijela Cipra na mjestima prijelaza Pergamos i Strovilia, koja su pod nadzorom Istočnog suverenog područja Ujedinjene Kraljevine. U izvješću ESBA-e navedeno je da je zabilježeno 90 955 (prethodno: 418 728) prelazaka ciparskih Grka i 53 604 prelazaka vozila ciparskih Grka (prethodno: 259 586) u sjeverni dio Cipra. Istovremeno, zabilježeno je 236 346 (prethodno: 530 335) prelazaka ciparskih Turaka i 155 955 prelazaka vozila ciparskih Turaka (prethodno: 351 836) u drugom smjeru. Nadalje, u oba smjera crtu razgraničenja prešlo je 136 726 građana EU-a (koji nisu Ciprani) i državljana trećih zemalja.

Broj članova osoblja CYPOL-a koje je 2020. radilo na mjestima prijelaza bio je 76, u odnosu na 2019. u kojoj je taj broj iznosio 93.

Podaci koje je zajednica ciparskih Turaka prikupila 2020. pokazuju da je došlo do smanjenja broja prelazaka ciparskih Grka na 495 448 (prethodno: 2 406 561) i vozila ciparskih Grka na 278 338 (prethodno: 1 205 194) iz područja pod kontrolom Vlade u sjeverni dio Cipra. Podaci pokazuju i smanjenje broja prelazaka ciparskih Turaka na 685 671 (prethodno: 2 090 189) i vozila ciparskih Grka na 361 363 (prethodno: 930 165) u drugom smjeru. Prema dostavljenim statističkim podacima 335 934 građana EU-a (koji nisu Ciprani) i državljana trećih zemalja prešlo je granicu s područja pod kontrolom Vlade u sjeverni dio Cipra (prethodno: 2 149 528).

To veliko smanjenje broja prelazaka pripisano je obustavi rada nekoliko mjesta prijelaza u određenim razdobljima te ograničenjima na ostalim mjestima prijelaza u razdobljima kad su bila otvorena, a koja su uvedena zbog izbijanja bolesti COVID-19. Nadalje, ograničenja kretanja koja su u raznim razdobljima zbog pandemije uvele obje zajednice te posljedično smanjenje društvene i gospodarske aktivnosti isto je odvraćalo osobe od prelaženja zelene crte razgraničenja.

Nakon izbijanja bolesti COVID-19 na Cipru, Vijeće ministara Republike Cipra odlučilo je 29. veljače 2020. privremeno obustaviti rad četiriju mjesta prijelaza, to jest mjesta prijelaza Ledra Street, Deryneia, Astromeritis-Zodhia i Lefka-Apliki. Ta su mjesta prijelaza ponovo otvorena 21. lipnja 2020., uz iznimku mjesta prijelaza Ledra Street, čiji je rad i dalje bio obustavljen do kraja izvještajnog razdoblja. Vlada Republike Cipra objavila je 21. lipnja da će prelasci na mjestima prijelaza, osim mjesta prijelaza Ledra Street, biti dopušteni samo građanima Cipra i osobama s boravišnom dozvolom koju je izdala Vlada Republike Cipra pod uvjetom da imaju negativan test na bolest COVID-19 koji je napravljen u roku od 72 sata od vremena prelaska. Nadalje, određenim skupinama osoba dopuštat će se prelazak ako predoče negativan test na bolest COVID-19 samo pri prvom prelasku, a to su konkretno: ciparski Grci i ciparski Turci koji su radnici, ciparski Turci koji su studenti, ciparski Grci iz enklava i građani Cipra koji prelaze crtu razgraničenja radi liječenja na područjima pod kontrolom Vlade. Osim toga, prelazak je dopušten i diplomatima i osoblju međunarodnih organizacija. Republika Cipar izvijestila je i o tome da je dopustila prelaske u humanitarne svrhe osobama koje nisu obuhvaćene tim kriterijima.

I zajednica ciparskih Turaka uvela je nekoliko ograničenja na mjestima prijelaza. U ožujku je obustavljen rad mjesta prijelaza Strovilia i Kato Pyrgos-Karavostasi. Od ožujka do lipnja obustavljen je rad ostalih mjesta prijelaza za sve osobe osim za ciparske Turke. Od lipnja su se ta ograničenja postupno smanjivala za određene kategorije osoba, od kojih se zahtijevalo da imaju negativan test na bolest COVID-19 koji je napravljen u roku od 72 sata od vremena prelaska. Od rujna se od većine osoba koje su prelazile zelenu crtu razgraničenja zahtijevalo da se podvrgnu karanteni. U prosincu je uvedena potpuna zabrana prelaska osoba koje su nedavno posjetile određene zemlje, a ciparski Turci koji su nedavno posjetili te zemlje umjesto toga su podvrgnuti karanteni.

Uvođenje ograničenja na mjestima prijelaza uzrokovalo je prosvjede u objema zajednicama.

Komisija je Republiku Cipar obavijestila o tome da se privremena ograničenja smiju primjenjivati samo u iznimnim okolnostima i kao krajnja mjera, kao reakcija na situacije koje ozbiljno utječu na javnu politiku ili javnu sigurnost. Nadalje, privremena ograničenja trebala bi trajati samo onoliko dugo koliko traju okolnosti koje su dovele do uvođenja tih ograničenja te moraju u svakom trenutku biti proporcionalna i u skladu s pravnom stečevinom. Komisija će i dalje vrlo pomno pratiti ta ograničenja da bi osigurala da sve mjere koje se poduzimaju radi zaštite javnog zdravlja budu proporcionalne i u skladu s pravnom stečevinom.